Ympäristöministeriö LAUSUNTO

PL 35

00023 VALTIONEUVOSTO

kirjaamo.ym@ymparisto.fi 14.4.2016 Dnro 318/2016

**VIITE: Lausuntopyyntö Ramsar-kosteikkotoimintaohjelmasta, YM003:00/2013**

Ramsar-sopimuksen tavoitteena on kansainvälisesti arvokkaiden kosteikkojen suojelu ja laajemmin kaikkien kosteikkojen ja vesivarojen kestävän käytön edistäminen. Suomen 49 Ramsar-alueesta 13 sijaitsee poronhoitoalueella ja niistä kuusi sijoittuu erityiselle poronhoitoalueelle. Poronhoito on luonnosta riippuvainen elinkeino ja luonnon säilyttäminen monimuotoisena ja mahdollisimman luonnontilaisena turvaa myös poroelinkeinon toimintaedellytyksiä.

Poro käyttää ravintonaan yli 300 ravintokasvia ja osa kosteikoista on myös poroille tärkeitä laidunalueita. Peurat ja porot ovat laiduntaneet poronhoitoalueella jo ennen varsinaisen poronhoidon kehittymistä ja ovat siten luonnollinen osa luontoa. Poronhoito on sallittua kosteikkoalueilla, eikä poronhoidon toimintaedellytyksiä tule heikentää myöhemminkään mahdollisilla uusilla säännöksillä.

Luontotyyppien uhanalaisuusarviointityössä 2008 on käytetty sanaa ylilaidunnus. Ylilaidunnus sanana ei kuvaile porojen laidunnusta, koska suurimmat sallitut poroluvut määrätään MMM:n toimesta ja AVI valvoo niissä pysymistä. Paliskuntain yhdistys katsoo, että käsitteen käytöstä tulee luopua ja asiaa kuvata tarvittaessa muulla tavoin. Esimerkiksi porojen laidunnuspaine olisi kuvaavampi sana.

Poronhoito on perinteinen elinkeino, joka perustuu laajoihin luonnonlaitumiin ja porojen vapaaseen laidunnukseen. Kosteikkojen kuivattaminen ja muu käsittely ovat vaikuttaneet heikentävästi kosteikkojen ja luonnon monimuotoisuuteen ja samalla poronhoitoon. Kosteikkojen palauttaminen luonnontilaisiksi parantaa myös poroelinkeinon toimintaedellytyksiä.

PALISKUNTAIN YHDISTYS

Anne Ollila

toiminnanjohtaja

*mba/ao*